C 308/1

STANOVISKO KOMISIE

zo 16. augusta 2018

týkajúce sa plánu ukladania rádioaktívneho odpadu pochádzajúceho z prepravy odpadu do zariadenia na skladovanie zapuzdrovaného odpadu v lokalite Sellafield nachádzajúcej sa v Spojenom kráľovstve

(Iba anglické znenie je autentické)

(2018/C 308/01)

Nasledujúce posúdenie vychádza z ustanovení Zmluvy o Euratome bez toho, aby boli dotknuté akékoľvek ďalšie posúdenia, ktoré sa majú vykonať podľa Zmluvy o fungovaní Európskej únie, a povinnosti vyplývajúce z nej a zo sekundárnych právnych predpisov (1).

V súlade s článkom 37 Zmluvy o Euratome vláda Spojeného kráľovstva doručila 15. marca 2018 Európskej komisii všeobecné údaje týkajúce sa plánu ukladania rádioaktívneho odpadu (2) do zariadenia na skladovanie zapuzdrovaného odpadu v lokalite Sellafield.

Na základe týchto údajov a po porade so skupinou odborníkov Komisia vypracovala toto stanovisko:

1. Lokalita je od najbližšej hranice s iným členským štátom, v tomto prípade s Írskom, vzdialená 180 km.

2. Za bežných prevádzkových podmienok je nepravdepodobné, že by pri vypúšťaní plynných rádioaktívnych látok došlo k takej expozícii obyvateľstva v inom členskom štáte, ktorá by bola zo zdravotného hľadiska závažná vzhľadom na limity dávky stanovené v smernici o základných bezpečnostných normách (3). Za bežných prevádzkových podmienok nebude zariadenie vypúšťať kvapalné rádioaktívne látky.

3. Sekundárny pevný rádioaktívny odpad bude premiestnený do zariadení na spracovanie, úpravu a dočasné uskladnenie priamo na mieste. Upravený nízkoaktívny rádioaktívny odpad však bude prepravený do neďalekého licencovaného úložiska v Driggu.

4. V prípade neplánovaného uvoľnenia rádioaktívnych látok, ktoré môže nastať po havárii typu a rozsahu uvedeného vo všeobecných údajoch, by dávky, ktorých účinkom by pravdepodobne bolo vystavené obyvateľstvo iného členského štátu, neboli zo zdravotného hľadiska závažné vzhľadom na referenčné úrovne stanovené v smernici o základných bezpečnostných normách.

Komisia preto zastáva názor, že plnenie plánu ukladania rádioaktívneho odpadu v akejkoľvek forme pochádzajúceho z prepravy odpadu do zariadenia na skladovanie zapuzdrovaného odpadu v lokalite Sellafield nachádzajúcej sa v Spojenom kráľovstve by za bežnej prevádzky ani v prípade havárie typu a rozsahu uvedeného vo všeobecných údajoch nespôsobilo takú rádioaktívnu kontamináciu vody, pôdy či ovzdušia iného členského štátu, ktorá by bola zo zdravotného hľadiska závažná vzhľadom na ustanovenia uvedené v smernici o základných bezpečnostných normách.

V Bruseli 16. augusta 2018 Za Komisiu Miguel ARIAS CAÑETE člen Komisie

(1) Podľa Zmluvy o fungovaní Európskej únie by sa mali napríklad podrobnejšie posúdiť environmentálne aspekty. Komisia by chcela pre orientáciu poukázať na ustanovenia smernice 2011/92/EÚ o posudzovaní vplyvov určitých verejných a súkromných projektov na životné prostredie, zmenenej smernicou 2014/52/EÚ, na smernicu 2001/42/ES o posudzovaní účinkov určitých plánov a programov na životné prostredie, ako aj na smernicu 92/43/EHS o ochrane prirodzených biotopov a voľne žijúcich živočíchov a rastlín a smernicu 2000/60/ES, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva.

(2) Ukladanie rádioaktívneho odpadu v zmysle bodu 1 odporúčania Komisie 2010/635/Euratom z 11. októbra 2010 o uplatňovaní článku 37 Zmluvy o Euratome (Ú. v. EÚ L 279, 23.10.2010, s. 36).

(3) Smernica Rady 2013/59/Euratom z 5. decembra 2013, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia, a ktorou sa zrušujú smernice 89/618/Euratom, 90/641/Euratom, 96/29/Euratom, 97/43/Euratom a 2003/122/Euratom (Ú. v. EÚ L 13, 17.1.2014, s. 1).